**JAVNI GOVOR**

*U naše vrijeme ima moć onaj tko zna govoriti.*

Cilj: Danas ćemo učiti kako pripremiti javni govor.

**EVOKACIJA**

**Protumači misao, a zatim prokomentiraj:**

1. Stara latinska poslovica kaže:

*Poeta nascitur, orator fit. (Pjesnikom se rađa, govornikom se postaje.)*

1. *Kada spominjem govornika, to je gotovo isto kao da spominjem glumca.* (Ciceron)

**RAZUMIJEVANJE ZNAČENJA**

Jeste li bili u situaciji da ste vi držali govor?

Kako ste se osjećali?

Koja je razlika između privatnog i javnoga govora?

(Javni govor ima mnogo veću odgovornost izgovorene riječi.)

Društvo nam danas omogućava brzu razmjenu informacija i raspravu o njima, a uspjeh u radnoj i poslovnoj atmosferi povezan je s vještinama komunikacije i razmišljanja.

**Javni govor je samostalna retorička cjelina koja kompleksnije obrađuje neku temu**. Brojne su podvrste govora: svečani prigodni govori, zdravice, pozdravni govori, govori na političkim tribinama, sudski govori, predavanja i drugi. Tri su osnovna dijela javnoga govora:

1. UVOD: kažemo o čemu ćemo govoriti.
2. RAZRADA: naracija i argumentacija (o tome govorimo).
3. ZAVRŠETAK: ponovimo o čemu smo govorili.

Sa slušateljstvom se obično komunicira na dva načina:

* verbalna komunikacija (govor)
* neverbalna komunikacija (govor tijela, računalna tehnologija, tematski prikaz i sl.).

Što se vrednuje kod javnoga govora? Koji su kriteriji procjenjivanja javnoga govora?

(Govor, glasnoća, jasnoća, ton...).

**Kriteriji vrednovanja** podijeljeni su u tri skupine: **retorička obilježja** (tema govora, upućenost publici, kompozicija govora, standardnost jezika te primjerenost i duhovitost stila), **govorna obilježja** (pripremljenost, govornost, izražajnost, glas, izgovor i tečnost) i **neverbalne znakove** (pogled govornika, položaj tijela, geste, mimika i izgled, razne vizualne i auditivne potpore govoru te vrijeme).

Zašto je bitno vrijeme?

(Troši li vrijeme na dobar način? Ne kasni, ne dulji, poštuje svoje i tuđe vrijeme.)

Priprema govora:

Opširnije o ovoj temi kao i neke savjete možete pronaći u svojim udžbenicima jezika.

Druge možemo uvjeriti samo u ono u što i sami vjerujemo, dokazati možemo samo ono što je istinito i nama jasno.

**Vježba**

1. **odaberite temu**
2. **napišite** kratki javni govor
3. **održite govor** pred razredom

Kako biste dobro pripremili i izveli govor, potrebno je prijeći put od prikupljanja građe do javnog izricanja govora. Imate dvanaestak minuta za pripremu govora. Slijedite korake navedene ispod tema.

**Teme su:**

1. Prava i obveze učenika
2. Konzumiranje alkohola i vožnja automobilom
3. Lik i djelo Mate Rimca
4. Zdravica vašega razreda na maturalnoj večeri

Zamislite da trebate održati kratki javni govor koji će trajati do tri minute. Pronađite članke iz novina i s interneta na kojima su različiti događaji, ideje, problemi i slično.

**KORACI U PRIPREMI JAVNOGA GOVORA**

|  |  |
| --- | --- |
| 1. **prikupljanje građe (definicije, objašnjenja, mišljenja drugih, statistika i dr.) - možeš oblikovati podsjetničke kartice.** |  |
| 1. **raspoređivanje građe - odaberi najvažnije informacije i oblikuj tri cjeline: uvod, razrada, zaključak.** |  |
| 1. **oblikovanje govora - u uvodu najavljujemo temu; u razradi dokazujemo svoje tvrdnje razumljivim argumentima, jasnim stilom, na jednostavan i zanimljiv način; u završetku sažimamo govor ili možemo ponoviti jednu do dvije glavne misli iz govora.** | **UVOD –**  **RAZRADA –**  **ZAVRŠETAK –** |
| 1. **zapamćivanje govora – upamtite ga djelomično pa ćete moći slobodnije govoriti. Dobro je imati kratke bilješke pored sebe. Primijenite znanje o govornim vrednotama (poslužite se jačinom glasa, tonom, intonacijom, ritmom, brzinom govorenja, stankama, mimikom i gestama).** |  |
| 1. **izricanje govora –**   **govor izgovaraj prirodno, opušteno. Pokušajte uvjeriti publiku u ono što želite.** |  |

**IZVEDBA JAVNOGA GOVORA**

**REFLEKSIJA**

**Č I N K V I N A**

**Ponovimo tehniku činkvine:**

**ovo tehnikom pokazuješ svoju sposobnost sažimanja informacija i misli u nekoliko riječi. Sastoji se od pet osnovnih elemena:**

1. **NASLOV TEME (najčeše imenica)**
2. **OPIS TEME (najčešće dva pridjeva)**
3. **RADNJA ( najčešće tri riječi 🡪 glagolske imenice ili glagoli ili samo imenice)**

**4. FRAZA (kojom izričemo naš stav prema temi 🡪 četiri riječi)**

**5. SAŽIMANJE BITI TEME (ponavljanje suštine 🡪 jedna riječ)**

Napiši činkvinu o javnom govoru.

**ZADATAK ZA DOMAĆU ZADAĆU**

Pročitajte i poslušajte govor Vlade Gotovca 30. kolovoza 1991. ispred zgrade V. vojne oblasti u Zagrebu. Koliko je po vašem mišljenju Vlado Gotovac uvjerljiv?

Materijale izradila: Sanja Šepac Dužević, prof.



Ovo djelo je licencirano pod licencom Creative Commons Imenovanje-Nekomercijalno-Dijeli pod istim uvjetima 4.0 međunarodna. Ako želite vidjeti primjer te licence, posjetite http://creativecommons.org/licenses/by-nc-sa/4.0/.